Skaduminister fisiek verbied om KZN-onkologie-eenheid te besoekFoto: pixabay.com Patricia Kopane, die DA se skaduminister van gesondheid, en dr. Imran Keeka, die DA se woordvoerder van gesondheid, het gesê hulle is Maandag fisiek daarvan weerhou om die onkologie-eenheid in die Addington-hospitaal in KwaZulu-Natal te besoek. Dit kom ná die departement van gesondheid in KwaZulu-Natal skielik toestemming wat hulle gehad het om ŉ oorsigtelike besoek af te lê, teruggetrek het. “Toe ons by die onkologie-eenheid van die Addington-hospitaal wou ingaan, is ons ingewag deur gewapende sekuriteitswagte wat ons toegang geweier het,” het Kopane gesê. Sy het bygevoeg dat lede van die parlement ŉ grondwetlike reg het om oorsigtelike besoeke af te lê. “Dit lyk asof die KwaZulu-Natalse departement van gesondheid iets wegsteek. Ons trek dit nou in twyfel dat hulle ooit enige verbeteringe aangebring het. Die arrogansie waarmee Sibongiseni Dhlomo, die LUR vir gesondheid in KZN, die besoek hanteer het, is totaal onaanvaarbaar. Dit is as gevolg van sy beweerde wanbestuur dat honderde kankerpasiënte dood is,” het Kopane gesê. Die DA het weereens Dhlomo se kop geëis en bygevoeg dat hulle verskeie moontlikhede ondersoek om seker te maak hy ry aan die pen. Maroela Media het vroeër berig die DA het die Suid-Afrikaanse Menseregtekommissie (MRK) se verklaring dat die verslag oor KwaZulu-Natal se onkologiekrisis afgehandel is en binnekort gepubliseer sal word, verwelkom. “Die verslag het bevestig wat die DA nog die heeltyd sê: dat toerusting wat noodsaaklik is vir ondersoek en behandeling óf gebreek is óf glad nie beskikbaar is nie, dat daar ŉ tekort is aan personeel en dat daar ŉ reuseagterstand is wat daartoe lei dat behandelbare kankers vinnig ongeneeslik word,” het Keeka gesê. “Ons bedank die MRK dat dit een van die min hoofstuk 9-instansies is wat klaarblyklik nie deel is van die staatskaping nie.”